Komisijos Reglamentas (EB) Nr. 337/2003
2003 m. vasario 21 d.
sustabdantis dvigubos kontrolės režimo taikymą tam tikriems iš Ukrainos kilusiems tekstilės produktams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gruodžio 19 d. Tarybos sprendimą 2001/33/EB dėl Europos bendrijos ir Ukrainos susitarimo pasikeičiant raštais dėl 1993 m. gegužės 5 d. parafuoto Europos ekonominės bendrijos ir Ukrainos susitarimo dėl prekybos tekstilės produktais, su paskutiniais pakeitimais, padarytais 1999 m. spalio 15 d. parafuotu Susitarimu pasikeičiant raštais, pratęsimo ir dalinio pakeitimo, bei dėl laikino jo taikymo sankcionavimo [1], ypač į jo 4 straipsnį,
kadangi:
(1) Europos bendrijos ir Ukrainos susitarimo dėl prekybos tekstilės produktais [2], su paskutiniais pakeitimais, padarytais susitarimu tarp Šalių, įgyvendintu Komisijos reglamentu (EB) Nr. 475/2002 [3], 2 straipsnio 1 dalyje nustatyta, kad, ne vėliau kaip likus šešioms savaitėms iki kiekvienų susitarimo metų pabaigos, Komisija ir Ukraina rengia pasitarimus dėl tolimesnio dvigubos kontrolės režimo taikymo susitarimo III priede išvardytoms kategorijoms būtinybės, atsižvelgdamos į galimą kategorijoms taikomos dvigubos kontrolės nutraukimą.
(2) Siekiant persvarstyti tolimesnio dvigubos kontrolės sistemos taikymo tam tikriems tekstilės produktams būtinybę, 2002 m. spalio mėn. buvo surengtas pasitarimas. Šiame pasitarime Šalys nusprendė sustabdyti dvigubos kontrolės režimo taikymą vienam tekstilės produktui.
(3) Pageidautina, kad šis reglamentas įsigaliotų nedelsiant tam, kad ūkio subjektai kuo greičiau sužinotų apie jo numatomas galimybes.
(4) Šiame reglamente nustatytos priemonės atitinka Komiteto tekstilės klausimams nuomonę,
PRIĖMĖ ŠĮ REGLAMENTĄ:
1 straipsnis
Europos bendrijos ir Ukrainos susitarimo dėl prekybos tekstilės produktais III priedas, nustatantis šio susitarimo 2 straipsnio 1 dalies antroje pastraipoje nurodytus produktus, kuriems netaikomi kiekybiniai apribojimai ir kuriems taikoma dvigubos kontrolės sistema, pakeičiamas šio reglamento priedu.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. vasario 21 d.